তৎকালীন উপজেলা পরিষদের চেয়ারম্যান আলহাজ্ব মো. গিয়াস উদ্দিন যারা বেঁচে ছিলো তাদের উন্নত চিকিৎসার জন্য চট্টগ্রামের উন্নত হাসপাতাল ও ক্লিনিকগুলোতে প্রেরণের গুরু দায়িত্বটি পালন করেছিলেন। নিহত শিক্ষার্থীদের লাশ বাড়িতে পৌঁছানোর দায়িত্বটিও পালন করেন। প্রাথমিকভাবে দাফন-কাফনের ব্যবস্থাও করেন তিনি। সন্তানহারা বাবা-মা, ভাইহারা বোন, স্বজনহারাদের কেবলই পাশে থেকে শান্তনা দিয়ে গিয়েছিলেন। কখনো তাদের বুকে জড়িয়ে নিয়ে নিজের অন্তরের জমানো দুঃখ-কষ্ট একটু কেঁদে হালকা করে নিয়েছিলেন। আয়োজন করেছিলেন উপজেলা পরিষদের উদ্যোগে আবুতোরাব উচ্চ বিদ্যালয়ের মাঠে শোকসভা। বাড়ি বাড়ি গিয়ে নিহতদের স্বজনদের পাশে থেকেছেন। বিভিন্ন দলমতের আগন্তুকদের সাথে থেকে পথপরিদর্শকের ভূমিকা পালন করতে ভুলেননি সেইদিনের সেই উপজেলা চেয়ারম্যান। নিহত শিক্ষার্থীদের কল্যাণে গড়ে তোলা হয়েছে সহায়তা তহবিল তাতেও অপরিসীম ভূমিকা রয়েছে তাঁর। ট্র্যাজেডির ৭ম বার্ষিকীর পূর্বে গত ৯ ও ১০ জুলাই নিহতদের বাড়ি বাড়ি গিয়ে নিহতদের স্বজনদের খোঁজ খবর নেন তিনি। মিরসরাই উপজেলা পরিষদের সাবেক চেয়ারম্যান আলহাজ্ব মো. গিয়াস উদ্দিন বলেন, ১১ জুলাই মিরসরাই ট্র্যাজেডি শুধু মিরসরাইয়ের ইতিহাসে নয় সারা দেশও বিশ্ব কাঁপানো একটি দিন। এই দিনটিকে আমরা আমাদের মাঝে লালন করে ভবিষ্যত জীবনে পথ চলায় সতর্কতা অবলম্বন করবো। এই দিবসটি যেন যথাযোগ্য মর্যাদায় পালিত হয় সেজন্য যা যা করার দরকার আমি তা করে আসছি ভবিষ্যতেও করবো। ৭ম বার্ষিকীতে বিভিন্ন কর্মসূচী: ট্রাজেডিতে নিহত শিক্ষার্থীদের স্মরণে আবুতোরাব উচ্চ বিদ্যালয়ের উদ্যোগে বিদ্যালয় প্রাঙ্গনে বিভিন্ন কর্মসূচী পালন করা হবে। কর্মসূচীর মধ্যে রয়েছে কালো বেইজ ধারণ ও শোক পতাকা উত্তোলন, খতমে কোরআন/প্রার্থনানুষ্ঠান, শোক র‌্যালী, স্মৃতিস্তম্ভ ‘আবেগ’ ও ‘অন্তিম’ এ পুষ্পমাল্য অর্পণ, নিহত শিক্ষার্থীদের স্মরণে আলোচনা সভা, নিহতদের আতœার মাগফেরাত/সদগতি কামনা করে মোনাজাত/প্রার্থনা। অনুষ্ঠানে প্রধান অতিথি হিসেবে উপস্থিত থাকবেন গৃহায়ণ ও গণপূর্ত মন্ত্রী ইঞ্জিনিয়ার মোশাররফ হোসেন এমপি। অনুষ্ঠানের সভাপতিত্ব করবেন আবুতোরাব উচ্চ বিদ্যালয় পরিচালনা কমিটির সভাপতি আজম খাঁন।